Zagreb, 6. svibnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom vlastitih saznanja mogućeg sukoba interesa **dužnosnika Đure Sesse, predsjednika Državnog izbornog povjerenstva Republike Hrvatske (u daljnjem tekstu: DIP),** na 125. sjednici održanoj 6. svibnja 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnika Đure Sesse, predsjednika DIP-a, neće se pokrenuti, jer okolnosti koje se navode u prijavi da je kao predsjednik Vrhovnog suda Republike Hrvatske istodobno po položaju predsjednik DIP-a, upućivanje SMS poruke sutkinji nižeg suda koje nije povezano s ovlastima koje ima u obnašanju dužnosti predsjednika DIP-a te javno predlaganje izmjena izbornog zakonodavstva, ne upućuju da je dužnosnik na bilo koji način postupao suprotno odredbama ZSSI-a.**

Obrazloženje

U Povjerenstvu je pod brojem 711-U-858-P-52/20-01-3 dana 17. veljače 2020. zaprimljena anonimna prijava mogućeg sukoba interesa podnesena protiv dužnosnika Đure Sesse, predsjednika DIP-a, povodom kojih se vodi predmet P-52/20.

U navedenoj se prijavi navodi da Hrvatski sabor, na prijedlog predsjednika Republike Hrvatske, imenuje predsjednika Vrhovnog suda Republike Hrvatske, koji je ujedno po položaju predsjednik DIP-a, odnosno dužnosnik u smislu odredbi ZSSI-a. Podnositelj navodi da se u ovoj situaciji osoba koja obnaša ove dvije dužnosti može naći u sukobu interesa te da za članove DIP-a treba propisati obvezu provođenja sigurnosne provjere. Također se navodi da je u medijima objavljen članak da je dužnosnik požurivao postupanje suca zbog osobe koja se s njim dovodi u vezu, odnosno da su privatni interesi utjecali na ovakvo požurivanje, što je zabranjeno odredbama ZSSI-a koje obvezuju dužnosnike.

Uz ovu je prijavu priložen članak u kojem se citira izjava sutkinje Visokog prekršajnog suda Republike Hrvatske da joj je Đuro Sessa, predsjednik Vrhovnog suda Republike Hrvatske, uputio SMS poruku s molbom da zakaže sjednicu sudačkog vijeća Visokog prekršajnog suda radi donošenja ocjena za sudske savjetnike tog suda, jer su se neki od njih prijavili na natječaj za izbor sudaca drugih sudova, a među njima je i dužnosnikov sin. Priložen je i članak u kojem se navodi izjava dužnosnika Đure Sesse da je potrebno izmijeniti odredbe Zakona o izboru predsjednika Republike Hrvatske te uvesti stroža pravila za kršenje izborne šutnje.

Nadalje, u Povjerenstvu je pod brojem 711-U-2334-P-52/20-02-3 dana 1. srpnja 2020. zaprimljena i anonimna prijava mogućeg sukoba interesa podnesena protiv navedenog dužnosnika. U njoj se navodi da se dužnosnik Đuro Sessa, predsjednik DIP-a, nedovoljno pojavljuje u javnosti u vezi s provedbom izbora, te se predlaže ispitati je li način na koji obnaša navedenu dužnost u skladu s načelima obnašanja javnih dužnosti propisanih člankom 5. ZSSI-a.

Prijavi je priložen članak u kojem se navodi da se smanjio broj građana Republike Hrvatske, ali da se povećao broj birača s pravom glasa upisanih u biračke popise, za što su odgovorni bivši predsjednici i sadašnji predsjednik Državnog izbornog povjerenstva Republike Hrvatske, obzirom da su mogli od Vlade Republike Hrvatske tražiti njihovo sređivanje.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 36. ZSSI-a propisano je da su predsjednik, potpredsjednici i članovi Državnoga izbornog povjerenstva Republike Hrvatske, dužnosnici u smislu navedenog Zakona, stoga je dužnosnik Đuro Sessa povodom obnašanja dužnosti predsjednika Državnoga izbornog povjerenstva Republike Hrvatske, obvezan postupati sukladno odredbama ZSSI-a.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 4. Zakona o Državnom izbornom povjerenstvu Republike Hrvatske („Narodne novine“ broj 44/06. i 19/07.) propisano je da je predsjednik DIP-a predsjednik Vrhovnog suda Republike Hrvatske po položaju.

Radi se situaciji zakonodavnog uređenja istodobnog obnašanja dužnosti čelnika sudbene vlasti i čelnika državnog tijela nadležnog za provedbu izbora u okviru kojih su propisane različite ovlasti, pri čemu dužnost predsjednik DIP-a proizlazi iz obnašanja dužnosti predsjednika Vrhovnog suda Republike Hrvatske. Obzirom da dužnosnika povodom obnašanja dužnosti predsjednika Vrhovnog suda Republike Hrvatske ne obvezuju odredbe ZSSI-a, već ga iste obvezuju samo u obnašanju dužnosti predsjednika DIP-a, to su u kontekstu moguće povrede ZSSI-a razmotreni samo oni navodi prijave koji se odnose na obnašanje dužnosti predsjednika DIP-a.

U pogledu upućene SMS poruke sutkinji Visokog prekršajnog suda Republike Hrvatske, radi se o situaciji kada dužnosnik postupa kao predsjednik Vrhovnog suda Republike Hrvatske, te se isto ne može dovesti u svezu s obnašanjem dužnosti predsjednika DIP-a niti s izvršavanjem ovlasti koje bi proizlazile iz obnašanja ove dužnosti.

U odnosu na dužnosnikove objavljene izjave o potrebi promjene Zakona o izboru predsjednika Republike Hrvatske, te mogući propust ukazivanja na nepodudarnost u pogledu smanjenog broj građana Republike Hrvatske i povećanog broja upisanih birača, isto se može dovesti u svezu s obnašanjem dužnosti predsjednika DIP-a te njegovom odgovornošću koju ima u provedbi izbora.

Međutim, navedeno ne upućuje da bi dužnosnik na bilo koji način postupao suprotno načelima obnašanja javnih dužnosti ili bio u sukobu interesa, odnosno nisu stečena saznanja nekog privatnog interesa koji bi na dužnosnika kada obnaša dužnost predsjednika DIP- u ovim situacijama mogli utjecati na način kojim bi bila dovodna u sumnju njegova nepristranost i objektivnost. Stoga se ispitivanjem ovih okolnosti postupak za odlučivanje o sukobu interesa protiv dužnosnika Đure Sesse, predsjednika DIP-a neće pokrenuti.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Đuro Sessa, elektronička dostava
2. Objava na internetskoj stranici Povjerenstva
3. Pismohrana